LT Europos Sąjungos oficialusis leidinys L 103/6

KOMISIJOS REGLAMENTAS (EB) Nr. 330/2009

2009 m. balandžio 22 d.

kuriuo nustatomos išsamios Tarybos reglamento (EB) Nr. 2494/95 įgyvendinimo taisyklės, kuriomis reglamentuojami sezoninių prekių vertinimo, taikant suderintus vartotojų kainų indeksus (SVKI), minimalieji standartai

(Tekstas svarbus EEE)

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

atsižvelgdama į 1995 m. spalio 23 d. Tarybos reglamentą (EB) Nr. 2494/95 dėl suderintų vartotojų kainų indeksų (1), ypač į jo 4 straipsnio trečią pastraipą ir 5 straipsnio 3 dalį,

kadangi:

(1) Suderinti vartotojų kainų indeksai (SVKI) yra suderinti infliacijos vienetai, kurie reikalingi Komisijai ir Europos centriniam bankui atliekant savo funkcijas pagal EB sutarties 121 straipsnį. SVKI indeksai sukurti siekiant tarptautiniu lygmeniu palyginti vartotojų kainų infliaciją. Jie yra svarbūs pinigų politikos valdymo rodikliai.

(2) Pagal Reglamento (EB) Nr. 2494/95 5 straipsnio 1 dalies b punktą kiekviena valstybė narė, įgyvendindama minėtą reglamentą, turi sudaryti SVKI pradedant nuo 1997 m. sausio mėnesio indekso.

(3) 1996 m. rugsėjo 9 d. Komisijos reglamente (EB) Nr. 1749/96 dėl pradinių Tarybos reglamento (EB) Nr. 2494/95 dėl suderintų vartotojų kainų indeksų įgyvendinimo priemonių (2) SVKI aprėptis apibūdinta kaip tos prekės ir paslaugos, kurios yra įtrauktos į namų ūkio galutines pinigines vartojimo išlaidas, patirtas valstybės narės ekonominėje teritorijoje per vieną ar abu lyginamuosius laikotarpius.

(4) 1996 m. lapkričio 20 d. Komisijos reglamento (EB) Nr. 2214/96 dėl suderintų vartotojų kainų indeksų: SVKI subindeksų perdavimas ir platinimas (3) 2 straipsnyje apibrėžtas COICOP/SVKI suskirstymas (4) į skyrius (dviejų skaitmenų lygmuo), grupes (trijų skaitmenų lygmuo) ir klases (keturių skaitmenų lygmuo).

(5) 1997 m. gruodžio 10 d. Komisijos reglamento (EB) Nr. 2454/97, nustatančio išsamias Tarybos reglamento Nr. 2494/95 įgyvendinimo taisykles, reglamentuojančias būtiniausius suderintų vartotojų kainų indeksų (SVKI) svorių kokybei taikomus reikalavimus (5) 2 straipsnyje SVKI „svorio bazinis laikotarpis“ apibrėžtas kaip 12 mėnesių vartojimo arba išlaidų laikotarpis. Vadovaujantis šio reglamento 3 straipsniu valstybės narės kiekvieną mėnesį turėtų sudaryti SVKI pagal svorius, kurie rodo vartotojų išlaidų modelį svorio baziniu laikotarpiu.

(6) Todėl atskirų mėnesių COICOP/SVKI skyrių, grupių ir klasių lygmens svoriai per metus neturėtų skirtis. Nepaisant to, galima leisti išsamiau vertinti pagal COICOP/SVKI siekiant parodyti su sezonu susijusį vartojimo modelį. Nors kintantys ir nekintantys sezoninio vertinimo indeksai taikomi skirtingoms statistinėms populiacijoms, griežtesniais metodais būtų galima užtikrinti būtiną šių vertinimo būdų palyginamumą ir valstybių narių palyginamumą taikant šiuos vertinimo būdus.

(7) Tam tikrais pasikartojančiais metų laikotarpiais sezoninių prekių dažniausiai negalima gauti arba jos parduodamos nedideliais kiekiais, ir vadovaujantis Reglamento (EB) Nr. 1749/96 6 straipsniu, jei pagal tikslinių imčių reikalavimus faktinės kainos visus metus neprivalo būti registruojamos kiekvieną mėnesį, turėtų būti naudojamos apskaičiuotosios kainos.

(8) 2001 m. rugsėjo 28 d. Komisijos reglamentu (EB) Nr. 1921/2001, nustatančiu išsamias Tarybos reglamento (EB) Nr. 2494/95 įgyvendinimo taisykles dėl būtiniausių standartų, taikomų peržiūrint suderintą vartotojų kainų indeksą, ir iš dalies pakeičiančiu Reglamentą (EB) Nr. 2602/2000 (6), nustatoma SVKI peržiūros sistema.

(9) Tarybos reglamento (EB) Nr. 2494/95 4 straipsnyje nustatyta, kad SVKI neturėtų būti laikomi palyginamais, jei skiriasi juos apibrėžiant ir sudarant vartojami skirtingi terminai, taikomi metodai arba praktika. Tačiau valstybių narių sezoninėms prekėms taikomi metodai gerokai skiriasi, ir rezultatai gali būti nepakankamai palyginami. Todėl siekiant užtikrinti, kad sudaryti SVKI atitiktų Reglamento (EB) Nr. 2494/95 4 straipsnio trečioje pastraipoje ir 5 straipsnio 3 dalyje nurodytus palyginamumo, patikimumo ir tinkamumo reikalavimus, reikia laikytis suderinto SVKI sezoninių prekių vertinimo būdo.

(10) Su Europos centriniu banku konsultuotasi vadovaujantis Reglamento (EB) Nr. 2494/95 5 straipsnio 3 dalimi (7).

(11) Šiame reglamente nustatytos priemonės atitinka Tarybos sprendimu 89/382/EEB, Euratomas (8), įsteigto Statistikos programų komiteto nuomonę,

PRIĖMĖ ŠĮ REGLAMENTĄ:

1 straipsnis

Dalykas

Šiuo reglamentu nustatomi minimalieji standartai, taikomi vertinant sezonines prekes, siekiant pagerinti suderintų vartotojų kainų indeksų (SVKI) palyginamumą, patikimumą ir tinkamumą.

2 straipsnis

Apibrėžtys

Šiame reglamente vartojamų terminų apibrėžtys:

1. sezoninės prekės ir paslaugos – prekės ir paslaugos, kurių tam tikrais pasikartojančiais metų laikotarpiais negalima gauti arba jos parduodamos nedideliais arba nereikšmingais kiekiais. Sezonas turėtų trukti bent vieną mėnesį;

2. COICOP/SVKI poskyris – COICOP/SVKI klasė prekių ir paslaugų COICOP/SVKI klasėje ir COICOP/SVKI grupė į klases nesuskirstytose grupėse, pagal suderintą COICOP/SVKI klasifikaciją, nustatytą 1999 m. liepos 23 d. Reglamentu 1749/1999, iš dalies keičiančiu Reglamentą (EB) Nr. 2214/96 dėl suderintų vartotojų kainų indeksų subindeksų (9);

3. nesezoninis vertinimas – ne sezono metu parduodamų prekių kainos vertinimas, kai — pirmojo ne sezono mėnesio apskaičiuotoji kaina lygi būdingai ankstesnio sezono kainai, ir — nuo antrojo mėnesio apskaičiuotoji kaina lygi apskaičiuotajai praėjusio mėnesio kainai ir yra visų to paties COICOP/SVKI poskyrio sezono metu parduodamų sezoninių prekių registruotų kainų pokyčio vidutiniškai pakoreguota;

4. viso sezono vertinimas – ne sezono metu parduodamų prekių kainos vertinimas, kai — pirmojo ne sezono mėnesio apskaičiuotoji kaina lygi būdingai ankstesnio sezono kainai, ir — nuo antrojo mėnesio apskaičiuotoji kaina lygi apskaičiuotajai praėjusio mėnesio kainai ir yra visų to paties COICOP/SVKI poskyrio prekių registruotų kainų pokyčio vidutiniškai pakoreguota;

5. tikslus metinis svorių indeksas – kainos indeksas pagal svorius, nesiskiriančius atskirais metų mėnesiais visais indeksų apskaičiavimo lygmenimis;

6. klasės sezoninis svorių indeksas – kainos indeksas pagal svorius, kurie per metus: — atskirais mėnesiais nė viename COICOP/SVKI poskyryje, kaip vienete, nesiskiria, — nesiskiria atskirais mėnesiais taikant prekėms visuose COICOP/SVKI poskyriuose, į kuriuos neįtrauktos sezoninės prekės, — sezono metu nesiskiria atskirais mėnesiais taikant prekėms visuose COICOP/SVKI poskyriuose, į kuriuos įtrauktos sezoninės prekės, išskyrus atvejus, kai reikia atsižvelgti į kiekvieno mėnesio krepšelio sudarymo pokyčius.

3 straipsnis

Taikymo sritis

1. Minimalieji standartai taikomi sezoninėms prekėms šiose COICOP/SVKI klasėse ir grupėse:

01.1.3 Žuvys 01.1.6 Vaisiai 01.1.7 Daržovės 03.1 Drabužiai 03.2 Avalynė

2. Be to, tam tikrais atvejais minimalieji standartai yra kitų nei 1 dalyje išvardytų COICOP/SVKI klasių ir grupių sezoninių prekių gairės.

4 straipsnis

Minimalieji standartai

1. Bet kurį mėnesį sezoninės prekės laikomos sezono metu parduodamomis prekėmis arba ne sezono metu parduodamomis prekėmis. Skirtingų metų sezonai gali skirtis.

2. Elementariosios prekių grupės SVKI subindeksas yra tikslus metinis svorių indeksas arba klasės sezoninis svorių indeksas.

3. Jei SVKI yra tikslus metinis svorių indeksas, vadovaujantis Reglamento (EB) Nr. 1749/96 6 straipsnio 1 dalies b punktu ne sezono metu parduodamoms sezoninėms prekėms taikomos apskaičiuotosios kainos.

4. Jei SVKI yra tikslus metinis svorių indeksas, ne sezono metu parduodamų sezoninių prekių apskaičiuotoji kaina nustatoma taikant ne sezoninį vertinimą arba viso sezono vertinimą. Pirmiausia reikia taikyti nesezoninį vertinimą, jei valstybė narė, atsižvelgdama į turimas registruotas kainas, šį vertinimo būdą laiko įmanomu, kaip antai drabužiams ir avalynei. Jei nesezoninis vertinimas nėra įmanomas, taikomas viso sezono vertinimas.

5. Jei SVKI yra klasės sezoninis svorių indeksas, ne sezono metu parduodamoms sezoninėms prekėms taikomas nulinis svoris.

6. Be to, jei SVKI yra tikslus metinis svorių indeksas, galima vertinti išsamiau nei COICOP/SVKI poskyrio lygmeniu, kaip antai atsižvelgiant į sluoksnius, jei naudojama sluoksninė imtis. Be to, jei SVKI yra klasės sezoninis svorių indeksas, galima nustatyti išsamesnius sezoninius svorius.

7. Sezoninių prekių, kurioms yra tikėtina, kad būdingu sezono metu SVKI bendrų vartojimo išlaidų dalis bus mažiausiai dvi tūkstantosios, kainų pokyčiai turi būti parodyti SVKI.

8. Prireikus sezoninių prekių svoriai sudaromi ir atnaujinami vadovaujantis Reglamento (EB) Nr. 2454/97 2 ir 3 straipsniais. Atsižvelgiant į indeksų skaičiavimą, metinės kainos svorių atnaujinimui naudojami indeksai siejami su atnaujinimui naudotomis vidutinėmis mėnesio kainomis.

5 straipsnis

Palyginamumas

SVKI, sudaryti vadovaujantis kitais standartais nei reikalaujama šio reglamento 4 straipsnyje, laikomi palyginamais, jei tarp tokiu būdu sudarytų indeksų ir vadovaujantis šio reglamento nuostatomis sudaryto indekso sisteminis skirtumas yra ne didesnis nei:

a) vidutiniškai viena dešimtoji procentinio punkto per vienerius metus, palyginti su praėjusiais metais, visais SVKI lygmenimis;

b) vidutiniškai trys, keturios arba penkios dešimtosios procentinio punkto per vienerius metus, palyginti su praėjusiais metais, kiekviename COICOP/SVKI skyriuje, grupėje arba klasėje;

c) vidutiniškai viena dešimtoji procentinio punkto per konkretų mėnesį, palyginti su praėjusiu mėnesiu, visais SVKI lygmenimis.

6 straipsnis

Taikymas

Šiame reglamente ir ypač šio reglamento 4 straipsnyje nustatyti pakeitimai taikomi nuo 2010 m. gruodžio mėnesio ir įsigalioja pradedant 2011 m. sausio mėnesio indeksu.

7 straipsnis

Įsigaliojimas

Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.

Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2009 m. balandžio 22 d. Komisijos vardu Joaquín ALMUNIA Komisijos narys

(1) OL L 257, 1995 10 27, p. 1.

(2) OL L 229, 1996 9 10, p. 3.

(3) OL L 296, 1996 11 21, p. 8.

(4) Individualaus vartojimo išlaidų pagal paskirtį klasifikatorius, pritaikytas SVKI reikmėms.

(5) OL L 340, 1997 12 11, p. 24.

(6) OL L 261, 2001 9 29, p. 49.

(7) OL C 58, 2009 3 12, p. 1.

(8) OL L 181, 1989 6 28, p. 47.

(9) OL L 214, 1999 8 13, p. 1.